รัฐบาลไทย-ข่าวทำเนียบรัฐบาล-ศธ.จัดการประชุมสัมมนาทางวิชาการ และการจัดทำแผนยุทธศาสตร์แบบบูรณาการด้านการศึกษา เพื่อรองรับการพัฒนาเมืองต้นแบบ "สามเหลี่ยมมั่นคง  มั่งคั่ง  ยั่งยืน"
วันพฤหัสบดีที่ 9 กุมภาพันธ์ 2560
ศธ.จัดการประชุมสัมมนาทางวิชาการ และการจัดทําแผนยุทธศาสตร์แบบบูรณาการด้านการศึกษา เพื่อรองรับการพัฒนาเมืองต้นแบบ "สามเหลี่ยมมั่นคง  มั่งคั่ง  ยั่งยืน"
กระทรวงศึกษาธิการ โดยสํานักงานคณะกรรมการการศึกษาขั้นพื้นฐาน (สพฐ.) จัดการประชุมสัมมนาทางวิชาการ และการจัดทําแผนยุทธศาสตร์แบบบูรณาการด้านการศึกษา เพื่อรองรับการพัฒนาเมืองต้นแบบ "สามเหลี่ยมมั่นคง มั่งคั่ง ยั่งยืน"
โดยมีพล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ เป็นประธานเปิดการประชุม
นายการุณ สกุลประดิษฐ์เลขาธิการคณะกรรมการการศึกษาขั้นพื้นฐาน กล่าวถึงการประชุมสัมมนาในครั้งนี้
"ตามที่คณะรัฐมนตรีมีมติเห็นชอบหลักการ โครงการเมืองต้นแบบ "สามเหลี่ยมมั่นคง มั่งคั่ง ยั่งยืน" ซึ่งจะดําเนินการยกระดับคุณภาพชีวิตของประชาชนในพื้นที่จังหวัดชายแดนภาคใต้ โดยนํามิติเศรษฐกิจ มาเป็นแนวทางหลักไปสู่การเปลี่ยนแปลงครบวงจร เพื่อสร้างโอกาสสําคัญของจังหวัดชายแดนภาคใต้ และเศรษฐกิจของประเทศอย่างเต็มรูปแบบ และให้เกิดผลต่อเนื่องไปสู่การพัฒนาคุณภาพชีวิตให้กับประชาชนในพื้นที่ตามนัยการทํางาน เพื่อสร้างโอกาสและการเข้าถึงโอกาสให้กับประชาชนในพื้นที่อย่างเท่าเทียม ซึ่งถือเป็นยุทธศาสตร์สําคัญที่มุ่งไปสู่การแก้ไขปัญหาในมิติด้านความมั่นคงและพัฒนาในจังหวัดชายแดนภาคใต้อย่างเต็มรูปแบบ โดยรัฐบาลได้ประกาศพื้นที่ที่เป็นเมืองต้นแบบ “สามเหลี่ยมมั่นคง มั่งคั่ง ยั่งยืน” ดังนี้
1. อําเภอหนองจิก จังหวัดปัตตานี ให้เป็นเมืองต้นแบบ “เกษตรอุตสาหกรรมก้าวหน้าผสมผสาน”
2. อําเภอเบตง จังหวัดยะลา ให้เป็นเมืองต้นแบบ “การพัฒนาที่พึ่งพาตนเองอย่างยั่งยืน”
3. อําเภอสุไหงโก-ลก จังหวัดนราธิวาส ให้เป็นเมืองต้นแบบ “การค้าขายชายแดนระหว่างประเทศ”
กระทรวงศึกษาธิการได้เห็นความสําคัญในการจัดการศึกษาเพื่อรองรับการพัฒนาเมืองต้นแบบดังกล่าวและมีนโยบายให้มีการจัดการศึกษาแบบบูรณาการและการมีส่วนร่วมจากทุกภาคส่วน ทั้งภาครัฐ เอกชน ชุมชน รวมทั้งการขยายผลไปสู่การสร้างเครือข่ายในประเทศเพื่อนบ้าน สํานักงานคณะกรรมการการศึกษาขั้นพื้นฐาน (สพฐ.) จึงได้ดําเนินการจัดการประชุมสัมมนาในครั้งนี้ โดยมีวัตถุประสงค์ ดังนี้
1) เพื่อให้ผู้เข้าประชุมได้แลกเปลี่ยนเรียนรู้และมีการวางแผนการดําเนินงานร่วมกัน ในการพัฒนาการจัดการศึกษาเพื่อรองรับเมืองต้นแบบ “สามเหลี่ยมมั่นคง มั่งคั่ง ยั่งยืน”
2) เพื่อให้ผู้มีส่วนร่วมในการจัดการศึกษาของแต่ละพื้นที่ได้บูรณาการแผนการดําเนินงาน ให้เป็นไปอย่างต่อเนื่อง เชื่อมโยงและเห็นภาพรวมของการจัดการศึกษาในแต่ละพื้นที่
3) เพื่อให้กระทรวงศึกษาธิการได้ใช้ข้อมูลจากการประชุมสัมมนาไปวางแผนการดําเนินงานและสนับสนุนการจัดการศึกษาตรงตามความต้องการจําเป็นของแต่ละพื้นที่
ผู้เข้าประชุมสัมมนารวมทั้งสิ้น350คนประกอบด้วยคณะกรรมการ กศจ. ผู้บริหาร และศึกษานิเทศก์จากสํานักงานเขตพื้นที่การศึกษา ผู้บริหารสถานศึกษาและครู จากโรงเรียนในโครงการ รวมทั้งผู้รับผิดชอบโครงการจากส่วนกลางด้วย
กิจกรรมในการประชุมสัมมนาครั้งนี้ ได้แก่ การให้ความรู้เกี่ยวกับการจัดทําแผนยุทธศาสตร์แบบบูรณาการจากทุกภาคส่วน และแนวทางในการจัดหลักสูตรการเรียนการสอนให้สอดคล้องตามความจําเป็นของแต่ละบริบท รวมทั้งการประชุมเชิงปฏิบัติการเพื่อบูรณาการแผนยุทธศาตร์เพื่อให้นําไปสู่การปฏิบัติได้อย่างเป็นรูปธรรม วิทยากร ได้แก่ คณะจากวิทยาลัยพาณิชยศาสตร์ มหาวิทยาลัยบูรพา มหาวิทยาลัยรังสิต และโรงเรียนเสนาธิการทหารบก อนึ่ง ในการประชุมสัมมนาครั้งนี้ ได้จัดให้มีการจัดนิทรรศการของแต่ละจังหวัด โดยการแสดงภาพการขับเคลื่อนโครงการตามวิสัยทัศน์ของแต่ละเมืองต้นแบบด้วย"
พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ กล่าวในพิธีเปิด
● รัฐบาลให้ความสําคัญการแก้ไขปัญหาชายแดนภาคใต้ทุกมิติ
พล.อ.สุรเชษฐ์ ชัยวงศ์ กล่าวว่ารัฐบาลให้ความสําคัญในการแก้ไขปัญหาจังหวัดชายแดนภาคใต้ในทุกมิติ เช่น มิติทางด้านความมั่นคง เศรษฐกิจ สังคม วัฒนธรรม การศึกษา สิ่งแวดล้อม เทคโนโลยี ซึ่งได้มีการจัดตั้งคณะผู้แทนพิเศษของรัฐบาล หรือคณะกรรมการขับเคลื่อนการแก้ไขปัญหาจังหวัดชายแดนภาคใต้ในระดับพื้นที่ (คปต.ส่วนหน้า)เข้ามาแก้ไขปัญหาจังหวัดชายแดนภาคใต้ โดยมี พล.อ.ประวิตร วงษ์สุวรรณ รองนายกรัฐมนตรีฝ่ายความมั่นคง เป็นประธาน คปต. และมีผู้รับผิดชอบในเรื่องต่าง ๆ รวม7ด้าน
ซึ่งกลุ่มภารกิจงานการศึกษา ศาสนาและศิลปวัฒนธรรมเป็น1ใน7กลุ่ม นอกเหนือไปจากกลุ่มภารกิจรักษาความปลอดภัยในชีวิตและทรัพย์สิน กลุ่มภารกิจงานอํานวยความยุติธรรมและเยียวยาผู้ได้รับผลกระทบ กลุ่มภารกิจงานสร้างความเข้าใจทั้งในและต่างประเทศเรื่องสิทธิมนุษยชน กลุ่มภารกิจงานพัฒนาศักยภาพในพื้นที่และคุณภาพชีวิตของประชาชน กลุ่มภารกิจงานเพิ่มประสิทธิภาพภาครัฐและการขับเคลื่อนนโยบาย และกลุ่มงานแสวงหาทางออกจากความขัดแย้งโดยสันติวิธีเพื่อให้การขับเคลื่อนงานการศึกษา นําไปสู่ความมั่นคงและความสันติสุขในพื้นที่อย่างยั่งยืน
● นํามิติทางเศรษฐกิจและมิติการศึกษา เป็นตัวขับเคลื่อนเมืองต้นแบบ "สามเหลี่ยมมั่นคง มั่งคั่ง ยั่งยืน"
สําหรับมิติทางด้านเศรษฐกิจนอกจากจะมีแผนงานต่าง ๆ เช่น แผนพัฒนาเศรษฐกิจและสังคมแห่งชาติ ฉบับที่ 12 (พ.ศ.2560-2564) อยู่แล้ว รัฐบาลได้เห็นชอบให้มีโครงการจัดการศึกษาเพื่อรองรับเมืองต้นแบบ “สามเหลี่ยมมั่นคง มั่งคั่ง ยั่งยืน” ในพื้นที่จังหวัดชายแดนภาคใต้ ในขณะที่การขับเคลื่อนเศรษฐกิจในภาคอื่น ๆ ก็มีรูปแบบที่แตกต่างกันไปเช่น ในพื้นที่ภาคตะวันออก มีโครงการจัดการศึกษาเพื่อรองรับการพัฒนาระเบียงเศรษฐกิจภาคตะวันออก ที่จังหวัดฉะเชิงเทรา ชลบุรี และระยองซึ่งการจัดตั้งเมืองต้นแบบ "สามเหลี่ยมมั่นคง มั่งคั่ง ยั่งยืน" ก็เพื่อต้องการให้ทั้ง3เมืองดังกล่าวเป็นทั้ง "เมืองเศรษฐกิจ" และ "เมืองต้นแบบ"สิ่งเหล่านี้ถือเป็นตัวอย่างการให้ความสําคัญของรัฐบาลในการพัฒนาประเทศ โดยคํานึงถึงแต่ละพื้นที่ที่มีความแตกต่างกัน
ในเรื่องของการศึกษาทุกท่านคงตระหนักดีว่าการศึกษาจะเป็นรากฐานหรือต้นทางที่สําคัญที่สุดในการผลิตและพัฒนาคน หรือทรัพยากรมนุษย์ ซึ่งถือเป็นทรัพยากรที่มีค่ามากที่สุดของประเทศ เพราะฉะนั้น สิ่งที่ได้กล่าวมาทั้งหมดในมิติต่าง ๆ ล้วนส่งผลต่อการทําให้เกิดความมั่นคงและความสันติสุขอย่างยั่งยืนในพื้นที่จังหวัดชายแดนภาคใต้ทั้งสิ้น
ในการจัดการศึกษาแบบบูรณาการด้านการศึกษา เพื่อรองรับการพัฒนาเมืองต้นแบบ "สามเหลี่ยมมั่นคง มั่งคั่ง ยั่งยืน" นั้นกระทรวงศึกษาธิการได้จัดประชุมมาแล้วทั้ง 3 เมือง ที่อําเภอสุไหงโก-ลก ซึ่งเป็นเมืองต้นแบบด้านการค้าชายแดนระหว่างประเทศ(International Border City) เมื่อวันจันทร์ที่ 19 ธันวาคม 2559, อําเภอเบตง ซึ่งเป็นเมืองต้นแบบ "การพัฒนาที่พึ่งพาตนเองอย่างยั่งยืน" (Sustainable Development City) เมื่อวันพฤหัสบดีที่ 22 ธันวาคม 2559 และอําเภอหนองจิก ซึ่งเป็นเมืองต้นแบบ "การพัฒนาเกษตรอุตสาหกรรมก้าวหน้าแบบผสมผสาน" (Agricultural Industry City) เมื่อวันพุธที่ 11 มกราคม 2560โดยความร่วมมือจากคณบดีวิทยาลัยพาณิชยศาสตร์ มหาวิทยาลัยบูรพา ที่จะเข้ามาเสริมช่วยสนับสนุนงานวิจัยในการบูรณาการแผนยุทธศาสตร์และการจัดหลักสูตรการเรียนการสอน การจัดการศึกษาในพื้นที่
● เผยถึงการประชุมสัมมนาครั้งนี้ เน้นบูรณาการจัดการศึกษาให้เชื่อมโยงและขยายไปในแต่ละพื้นที่
จึงถือว่าทั้ง3จังหวัด มีแผนจัดการศึกษาที่สอดคล้องกับการพัฒนาในพื้นที่นั้น ๆ อยู่แล้ว แต่สิ่งสําคัญคือ การที่ภาคเอกชน หอการค้า ภาคอุตสาหกรรมในแต่ละพื้นที่ ได้ให้ข้อคิดเห็นและข้อเสนอแนะเพิ่มเติมที่เป็นประโยชน์อย่างมากในการจัดการศึกษาอีกด้วย ซึ่งหน่วยงานที่เกี่ยวข้องจะนําความเห็นเหล่านั้นมาจัดทําให้เกิดความเชื่อมโยง สอดคล้อง และบูรณาการกันเพราะการศึกษาคงไม่ได้จํากัดเฉพาะ3เมืองดังกล่าวเท่านั้น แต่จะขยายต่อไปทั่วทั้งพื้นที่ในจังหวัดด้วย
ดังนั้น การที่จะก้าวข้ามต่อไปในการจัดการศึกษาแบบบูรณาการ เพื่อรองรับการพัฒนาเมืองต้นแบบ "สามเหลี่ยมมั่นคง มั่งคั่ง ยั่งยืน" ก็คือการประชุมครั้งนี้ที่จําเป็นต้องมีการขับเคลื่อนการจัดการศึกษา เพื่อเตรียมผู้เรียนและทรัพยากรมนุษย์ให้มีศักยภาพและคุณสมบัติพร้อมที่เข้าแข่งขันในตลาดแรงงานอย่างเป็นระบบและต่อเนื่อง ซึ่งข้อมูลจากการประชุมสัมมนาครั้งนี้ จะเป็นประโยชน์ในการพัฒนาแผนงานโครงการต่อไปด้วย และได้ย้ําว่าการวางแผนต้องทันภายในระยะเวลาที่กําหนดด้วย
● การพัฒนา "การศึกษา" ไปสู่ไทยแลนด์4.0ต้องมีตั้งแต่1.0-4.0
สิ่งที่จะฝากเพิ่มเติม คือ การที่รัฐบาลต้องการพัฒนาประเทศไปสู่ไทยแลนด์4.0เพื่อให้ประชาชนหลุดพ้นกับดักความยากจนนั้น เนื่องจากที่ผ่านมาประเทศไทยมี "โมเดลประเทศไทย 1.0" ที่เน้นภาคการเกษตร ไปสู่ "โมเดลประเทศไทย 2.0" ที่เน้นอุตสาหกรรมเบา และก้าวสู่ "โมเดลประเทศไทย 3.0" ในปัจจุบันที่เน้นอุตสาหกรรมหนัก ส่วน "ประเทศไทย 4.0" เป็นความมุ่งมั่นของนายกรัฐมนตรีที่ต้องการปรับเปลี่ยนโครงสร้างเศรษฐกิจ ไปสู่ "Value-Based Economy" หรือ "เศรษฐกิจที่ขับเคลื่อนด้วยนวัตกรรม"
แต่ในระบบการศึกษาคงไม่จํากัดอยู่เพียง4.0อย่างเดียวเท่านั้น แต่การศึกษาต้องมีตั้งแต่1.0จนถึง4.0โดยเน้นการสร้างวิทยาการและองค์ความรู้ เพื่อจะทําให้แผนจัดการศึกษามีความสมบูรณ์ที่สุด ที่จําเป็นจะต้องมีการทํางานร่วมกันระหว่างภาครัฐ ภาคเอกชน ภาคประชาสังคม เพื่อทุกภาคส่วนจะเติบโตไปด้วยกัน โดยไม่ทิ้งใครไว้เบื้องหลัง
จึงคาดว่าการประชุมครั้งนี้ จะได้ข้อสรุปที่จะนําไปสู่ผลผลิตของทรัพยากรมนุษย์อันมีค่าที่เกิดจากแผนจัดการศึกษาในวันนี้ และเมื่อมีการจัดทําแผนจนเสร็จสิ้นสมบูรณ์แล้ว ขอให้นําไปสู่การปฏิบัติ เพื่อให้เกิดผลสัมฤทธิ์ทางการศึกษาสูงขึ้น เช่น ส่งผลต่อคุณภาพผู้เรียนมากขึ้น หรือผลการสอบO-NETหรือA-NETสูงขึ้นตามลําดับ
●หวังว่าการประชุมสัมมนาครั้งนี้ จะได้ "แผนดี-ปฏิบัติดี"
พล.อ.สุรเชษฐ์ ชัยวงศ์ กล่าวด้วยว่า"แผนดี-ปฏิบัติดี" ถือเป็นความสําเร็จและเกิดผลสัมฤทธิ์เป็นอันดับ1แต่หาก "แผนไม่ดี-ปฏิบัติดี" ก็จะถือเป็นลําดับรองลงมา แต่หาก "แผนดี-ปฏิบัติไม่ดี" หรือไม่ตั้งใจทํางานกัน ก็เป็นลําดับที่3แต่หาก "แผนไม่ดี-ปฏิบัติไม่ดีด้วย" ก็คือจะคาดหวังอะไรไม่ได้เลย ซึ่งคงไม่อยากให้เกิดเช่นนั้น
จึงขอให้ทุกท่านที่เข้าร่วมประชุม ได้ร่วมกันกําหนดแผนบูรณาการจัดการศึกษาและแผนยุทธศาสตร์ เพื่อนําไปสู่การปฏิบัติได้อย่างเป็นรูปธรรม และหากมีการดําเนินงานตามแผนไปแล้วระยะหนึ่ง ก็ต้องมีการทบทวนแผนตามห้วงระยะเวลา เพื่อให้แผนตรงกับความต้องการและสอดคล้องกับแต่ละสภาพพื้นที่ได้อย่างแท้จริง
●ขอให้น้อมนําศาสตร์พระราชาและยุทธศาสตร์พระราชทานไปปรับใช้
นอกจากนี้ ขอให้น้อมนําเรื่องของศาสตร์พระราชา หลักการทรงงาน เกษตรทฤษฎีใหม่ และยุทธศาสตร์พระราชทานที่ให้คนไทย "เข้าใจ เข้าถึง พัฒนา" ซึ่งถือเป็นสิ่งที่มีคุณค่ายิ่ง นําไปใช้ปรับปรุงแผนจัดการศึกษาและนําไปสู่การปฏิบัติในการจัดการศึกษาของแต่ละพื้นที่ให้เป็นไปอย่างต่อเนื่อง เชื่อมโยง และเห็นภาพรวมของการจัดการศึกษาในแต่ละพื้นที่อย่างแท้จริง
สําหรับการเปิดประชุมสัมมนาครั้งนี้มีแขกผู้มีเกียรติเข้าร่วมจํานวนมาก เช่น พล.อ.สุทัศน์ กาญจนานนท์กุล ที่ปรึกษารัฐมนตรีช่วยว่าการกระทรวงศึกษาธิการ, ตัวแทนคณะผู้แทนพิเศษของรัฐบาล หรือคณะกรรมการขับเคลื่อนการแก้ไขปัญหาจังหวัดชายแดนภาคใต้ในระดับพื้นที่ (คปต.ส่วนหน้า), นายอดินันท์ ปากบารา ผู้ช่วยรัฐมนตรีประจําสํานักนายกรัฐมนตรี,นายการุณ สกุลประดิษฐ์ เลขาธิการคณะกรรมการการศึกษาขั้นพื้นฐาน, นายบุญรักษ์ ยอดเพชร รองเลขาธิการคณะกรรมการการศึกษาขั้นพื้นฐาน, นายอํานาจ วิชยานุวัติ ผู้ช่วยเลขาธิการคณะกรรมการการศึกษาขั้นพื้นฐาน, ผู้อํานวยการศูนย์ประสานงานและบริหารการศึกษาจังหวัดชายแดนภาคใต้, ผู้อํานวยการสํานักงานเขตพื้นที่การศึกษา, คณะกรรมการศึกษาธิการจังหวัด, ผู้บริหารสถานศึกษา, ศึกษานิเทศก์ และครูทุกสังกัด ในพื้นที่สามเหลี่ยมฯ จังหวัดปัตตานี (หนองจิก) ยะลา (เบตง) และนราธิวาส (สุไหงโก-ลก)
ส่วนพิธีปิดการประชุมในภาคบ่ายวันที่9กุมภาพันธ์2560นายบุญรักษ์ ยอดเพชร รองเลขาธิการคณะกรรมการการศึกษาขั้นพื้นฐาน จะรายงานสรุปผลการประชุมสัมมนาในครั้งนี้ต่อ พล.อ.อุดมเดช สีตบุตร หัวหน้าคณะผู้แทนพิเศษของรัฐบาล โดยพล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ จะร่วมรับฟังและแถลงข่าวผลการประชุมครั้งนี้